د راشد خان لوبډلې د اصغر ستانکزي لوبډلې ته ماتې ورکړه
د شپږیزې لیګ د ګروپي سیالیو په وروستۍ لوبې کې د بند امیر ښامارانو د کابل بازانو ته ماتې ورکړه.
راشد خان د بند امیر د ښامارانو او اصغر ستانکزي د کابل بازانو د لوبډلو کپټانان دي. کابل بازانو بند امیر ښامارانو ته د ۱۳۳ منډو هدف ورکړ، خو هغوې د پینځو لوبغاړو په سوځېدو سره په ۱۸ اورونو کې پوره او لوبه یې وګټله. د لوبې غوره لوبغاړی د بند امیر شاهدالله شو چې دوه لوبغاړي یې هم وسوځول او ۵۱ منډې یې وکړې. په دې لوبې سره د سر څلور لوبډلې معلومې شوې. بند امیر ښاماران اول، د محمد نبي په مشرۍ د مس عینک اتلان دویم، د کابل بازان درېیم او د شاهپور ځدران په مشرۍ بست ساتونکي څلورم نمبر شول. د چهارشنبې په ورځ به د راشد خان لوبډله د محمد نبي له لوبډلې سره لوبه کوي او ګټونکي به فاینل ته وځي او بایلونکي به یې د کابل بازانو او بست ساتونکو ترمنځ د لوبې له ګټونکيو سره لوبه کوي او فاینل ته به د وتلو لپاره خپل بخت بیا وازمايي. په دې مانا چې د جدول د سر دوه ټیمونه فاینل ته د وتلو دوه چانسونه لري. د شپږیزې پایلوبه د جمعې په ورځ – سپتمبر۲۲- ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.